སྨན་སྒའམ་སྒ་དམར་གྱི་མིང་གཞན་ལ་སྒེ་གཤེར་དང་བཅའ་སྒ་དོང་གྲ་སོགས་ཟེར།བཅའ་སྒ་དང་སྨན་སྒ་ཟེར་བའི་རྒྱུ་མཚན་ཡང་བཟའ་བ་དང་བཅའ་བ་ཞེས་ཁ་ཟས་སུ་བཟའ་བའི་མིང་ཡིན་པས་ཟས་སྤྱོད་དུ་སྤྱད།ངོ་བོ་ནི་རྩ་བ་ཁམ་དམར་རམ་དམར་སྨུག་ཧྲིལ་བུ།གཉེར་ཚིགས་ཅན།སུལ་རིས་ཞིབ་མོ།འབྲུམ་པ་ཡོད་པ།ཆེ་ཆུང་མཐེབ་མོ་ཙམ་པ་ལ་ཁ་དབྲག་དང༌།ཡན་ལག་གྱེས་པ།སྲ་ཞིང་མཁྲེགས་པ།རོ་ཚ་ལ་ཞིམ་པ་ཞིག་སྟེ་འདྲ་ཡིག་ལས།དོང་གྲ་སྦལ་པ་རྐང་མེད་འདྲ་ཞེས་གསུངས།འཁྲུངས་དཔེ་ཤེལ་གྱི་མེ་ལོང་ལས།འདི་ཧའེ་ནན་དང་།ལེ་ཀྲོའུ་གླིང་ཕྲན།ཀོང་ཤིས།ཡུན་ནན་བཅས་ཀྱི་རི་དང་ལམ་ཟུར་རྩ་ཐང་ཤིང་གསེབ་སོགས་སུ་རང་བྱུང་སྐྱེ་བ་དང་ཀོང་ཏུང་དང་ཡུན་ནན་སོགས་སུ་འདེབས་འཛུགས་ཀྱང་བྱེད་ཀྱི་ཡོད།ལོ་མང་སྐྱེ་བའི་སྒ་རིགས་ཀྱི་སྡེ་སྟེ་རྩ་བ་ཁམ་དམར་རམ་དམར་སྨུག་ཧྲིལ་བུ།གཉེར་ཚིགས་ཅན་ས་འོག་ནས་འཕྲེད་དུ་ཉལ་བ་ཚིགས་མཚམས་ནས་རྩ་བའི་རྒྱུས་ཕྲན་བཀྲམ་པ་དང་པད་ཤུན་གྱིས་དཀྲིས་པ།ངར་པ་རྣམས་གྱེན་དུ་གཤིབ་ནས་སྐྱེ་བ།མཐོ་ཚད་སྨི་ཙམ་ཟིན་པ་ལོ་མ་ལྗང་འཇམ་མདུན་རྒྱབ་གང་ལའང་སྤུ་མེད་པ་ཕྲ་རིང་རལ་གྲི་འདྲ་བ་ཁ་དབྲག་གཉིས་ཅན་སྨད་ཆས་ངར་པ་བཏུམས་པ།ཟླ་བ་པར་མེ་ཏོག་གི་སྙེ་མ་ཁ་གདང་ཞིང་མ་མཆུ་འཕྱང་བ་འདྲ་བའི་མེ་ཏོག་སྦུབས་ཅན་ཤ་དམར་མདོག་དཀྱིལ་དམར་སྨུག་ཅན།གང་བུ་རིལ་མོ་ཁ་མི་གདང་བ་སྨིན་ནས་དམར་སེར་དུ་འགྱུར་བ།ནང་དུ་ས་བོན་ཁ་དོག་ཇ་ཁ་ཅན་ཡོད་པ་ཞིག་གོ།ཞེས་སོ།།